Comença la setmana de la mostra romana Saguntum in Mare Nostrum
23 d’abril 2024

![](/media/gg2jhupq/img_0659-c.jpg?width=850&height=566.6666666666666)

La mostra romana Saguntum in Mare Nostrum es va inaugurar en el dia d'ahir a la Casa Municipal de Cultura del Port de Sagunt amb la presència de l'alcalde de Sagunt, Darío Moreno, i la regidora de Cultura, Ana María Quesada, amb una conferència de l'associació Nautilus. Les activitats programades, que inclouen conferències, la presentació del llibre de Santiago Posteguillo _Maldita Roma_, recreacions històriques i altres activitats, es desenvoluparan durant tota la setmana.

Darío Moreno va destacar que és una setmana «**un poc especial**» perquè es recuperen, per part de l'Ajuntament, les recreacions històriques. Esta activitat «**ens ajuda a divulgar eixa part de la nostra cultura, eixa part de la nostra història, però que a més també és un motor turístic i, fins i tot, un motor d'entreteniment**», va assegurar. A més, Moreno va afegir: «**Amb eixa perspectiva de voler recuperar la recreació històrica de la mà de l'Ajuntament, encara que les associacions mai han parat de fer esdeveniments i diferents iniciatives, volíem que l'Ajuntament tinguera un esdeveniment de referència, i d'ahí esta setmana**».

Per la seua banda, Ana María Quesada va expressar: «**Teníem el desig que al Port de Sagunt es parlara de la cultura clàssica**». Així mateix, la regidora de Cultura va asseverar que el que es busca amb esta mostra és «**mirar cap al Mediterrani, que el municipi mire a totes les cultures que han passat per ací, recordar tot això i parlar del pòsit que ens han deixat**».

Respecte a les activitats programades, hui hi ha una conferència d'Iván Fumadó al Centre Cultural Mario Monreal, a les 19 hores anomenada Cart_ago: L'enemic imaginat i la ciutat excavada_. Demà, dimecres 24, hi haurà una nova conferència a càrrec de Martín Llorenç, a les 19 hores al Centre Cultural Mario Monreal, alhora que es clausura l'exposició _Morir en Pompeya_. El dijous 25, serà la presentació del llibre de Santiago Posteguillo _Maldita Roma_, també al Centre Cultural Mario Monreal, a les 19 hores.

Respecte a les recreacions històriques, el divendres 26 a les 19.30 hores començarà el recorregut que passarà per Camí Reial, carrer Raseta, plaça Antiga Moreria i carrer Els Horts, per a acabar a la plaça Fòrum Municipal, on a les 20 hores serà la representació. La segona serà el dissabte 27 a les 19 hores al Teatre Romà, després d'un recorregut des de les 18.30 hores per la Glorieta, la plaça Major i el carrer del Castell. I, la tercera, el diumenge 28 a les 11.30 hores, serà també al Teatre Romà després d'un recorregut que començarà a les 11 hores i passarà per la Glorieta, la plaça Major i el carrer del Castell. A més, el dissabte d'11 a 14 hores hi haurà una degustació gastronòmica a càrrec d’Arqueogastronomía al Mercat Municipal de Sagunt.

*   [](http://www.facebook.com/sharer.php?u=https://aytosagunto.es/va/actualitat/comenca-la-setmana-de-la-mostra-romana-saguntum-in-mare-nostrum/ "Facebook")
*   [](http://twitter.com/share?url=https://aytosagunto.es/va/actualitat/comenca-la-setmana-de-la-mostra-romana-saguntum-in-mare-nostrum/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-la-setmana-de-la-mostra-romana-saguntum-in-mare-nostrum/ "Linked In")
*   [](mailto:?body=https://aytosagunto.es/va/actualitat/comenca-la-setmana-de-la-mostra-romana-saguntum-in-mare-nostrum/)